Meddai'r Athro Hopwood: "Y Brifysgol yn Aberystwyth yw'r un a'm croesawodd yn fyfyrwraig yn agos at ddeugain mlynedd yn ôl, ac yn awr rwy'n edrych ymlaen yn fawr at ddychwelyd i'r Coleg ger y Lli a chael bod yn rhan o Adran y Gymraeg ac Astudiaethau Celtaidd.
Ychwanegodd Is-Ganghellor Prifysgol Aberystwyth, Yr Athro Elizabeth Treasure: "Mae'n destun balchder mawr i ni fel prifysgol, ac i mi yn bersonol, ein bod wedi penodi academydd mor ddawnus ac mor uchel ei pharch i'r rôl hynod o bwysig hon. Mae'r Athro Hopwood yn dod â chyfoeth o brofiad a doniau arbennig a fydd o fudd mawr i'n myfyrwyr a'r adran.
Mae'r Athro Hopwood wedi cyhoeddi ymchwil ym meysydd Addysg a Llenyddiaeth gan gynnwys astudiaethau ar le'r Gymraeg yn y 'Cwricwlwm i Gymru' ac ar waith Waldo Williams. Bydd ei hystyriaeth o'r gynghanedd fel 'iaith ryfeddol' yn ymddangos fis nesaf yng nghyfrol Y Gynghanedd Heddiw (Cyhoeddiadau Barddas). Eleni enillodd Wobr Emyr Humphreys PEN Cymru am yr ysgrif fwyaf beiddgar ac arloesol am Gymru, a hynny am ei herthygl yn O'r Pedwar Gwynt sy'n trafod agweddau ar y Gymraeg a dwyieithrwydd.